《送李鹤田入浙赵春谷招》
宋代·刘辰翁

天下南北车书通，行人点点过汴宫。空馀艮岳一拳土，黯惨如雪吹不融。

平乘楼上王夷甫，一流中外泪如雨。西风羽扇不障尘，更是莲子随根去。

政事堂中三相公，往往退食如夔龙。少年恸哭不见用，一语不合面发红。

八年流落无处所，合眼当朝遽如许。忠魂不到海门潮，别殿芙蓉废为圃。

茫茫古路日平西，不信金铜不泪垂。浮沈亲故懒相问，白发唯有春风知。

李侯髀肉堪流涕，同谷哀吟越州弟。买丝刺绣刺未成，公子翩翩雁书至。

飘飘起望白云间，裘雪牛车度赤山。年馀七十能几见，我且欲往穷当还。

平生高李经行处，寂寞断桥漂落絮。不知到日似枯鱼，泪入黄河别鲂鱮。

当空殿阁密云团，曾和薰弦接羽翰。至今尚留花石否，杜鹃再赋长恨端。

苏州正念东邻女，伤心更遇杨开府。语言憔悴敢分明，买酒行浇茂陵土。

作者简介：刘辰翁（1233.2.4—1297.2.12），字会孟，别号须溪。庐陵灌溪（今江西省吉安市吉安县梅塘乡小灌村）人。南宋末年著名的爱国诗人。 景定三年（1262）登进士第。他一生一生致力于文学创作和文学批评活动，为后人留下了可贵的丰厚文化遗产，遗著由子刘将孙编为《须溪先生全集》，《宋史·艺文志》著录为一百卷，已佚。